## El Consell ratifica actuacions d’emergència de Ferrocarrils de la Generalitat Valenciana per valor d’11,9 milions d’euros

*** El contracte de rehabilitació d’instal·lacions, equipament i dotació industrial dels tallers de València Sud ascendix a 11 milions d’euros
* La reparació d’una dresina i dos vagons plataforma té un import de 760.000 euros, i el cost de proves mèdiques de reconeixements sanitaris, 96.800 euros**

El Consell ha ratificat diferents actuacions de Ferrocarrils de la Generalitat Valenciana (FGV) per a fer front a l’efecte de les inundacions patides el passat 29 d’octubre en les instal·lacions i infraestructures ferroviàries de Metrovalencia.

L’import de tres nous contractes, adjudicats per via d’emergència, és d’11.906.083,5 euros, IVA inclòs, i permet fer front a les actuacions destinades a reposar els quantiosos danys patits en el conjunt de la xarxa i, especialment, en el complex ferroviari de València Sud.

El contracte més important és el de les obres de rehabilitació de les instal·lacions, l’equipament i la dotació industrial dels tallers de València Sud, amb un import d’11.048.963,06 euros, IVA inclòs, que, amb un termini de sis mesos, permetrà recuperar les diferents dependències situades en el complex, com les d’arenament, aspiració o rentada del material mòbil, a part de l’edifici principal dels tallers.

El segon contracte és el servici de reparació i posada a punt de la unitat de treballs de la dresina D4 i de dos vagons plataforma de transport d’FGV, necessaris per als treballs auxiliars en la xarxa de Metrovalencia. El seu import és de 760.320,44 euros, IVA inclòs.

Finalment, el tercer contracte fa referència al servici per a la realització de les proves mèdiques incloses en els reconeixements sanitaris que s’efectuen al personal de Ferrocarrils de la Generalitat Valenciana en la província de València per valor de 96.800 euros, IVA inclòs.

**Contractes anteriors**

En plens anteriors, s’ha donat compte de 39 contractes d’emergència presentats per FGV, amb un pressupost de 113,2 milions d’euros, amb IVA, que han permés iniciar els treballs per a reposar els quantiosos danys patits en el conjunt de la xarxa i, especialment, en el post de comandament, els tallers de València Sud, les oficines i el tram que unix Sant Isidre i Castelló.

Fecha: 04/03/2025